‘யாமம்’ என்பது சாமம் ஆயிற்று. ‘அஞ்சாமல் தனி வழியே போக வேண்டா’ என்பது ஒளவையார் மொழி. ஆனால் பாதுகாப்பில்லாத நண்பரொடு செல்லுதலினும் தனிமையில் போதல் சீரியது என்பது வள்ளுவம். (814) ‘ஏமம் சாமம் பாராமல் உதவிக்கு நிற்பான்’ என்பதொரு பாராட்டுரை. ஏமம் சாமம் பார்க்காமல் வராதே. ஏட்டி – விரும்புகின்ற ஒன்று. போட்டி – விரும்பும் ஒன்றுக்கு எதிரிடையாக வரும் ஒன்று. ஏடம், ஏடணை என்பவை விருப்பம்; விரும்பும் ஒன்று ‘ஏட்டி’யாம்; விரும்பி முயலும் ஒன்றற்கு எதிரிடையாக மற்றொன்று முட்டும்போது தானே போட்டி தொடங்குகின்றது. போட்டியில் நல்ல போட்டியும் அல்ல போட்டியும் உண்டு. ஏட்டிக்குப் போட்டி உள்ளச் சிறுமையால் ஏற்பாடுவதாம்.